Kampaň proti štyrom škodcom

Kampaň proti štyrom škodcom či Kampaň proti štyrom metlám (, ), alebo tiež Kampaň dostaň vrabca (, ) sa radí medzi jednu z úvodných akcií v rámci Veľkého skoku vpred. Prebehla v Čínskej ľudovej republike v rokoch 1958 až 1962. Jej cieľom bolo vyhubiť štyroch živočíšnych škodcov, za ktorých boli označení komáre, muchy, krysy a vrabce. Najviditeľnejší výsledok dosiahla kampaň pri vrabcoch, ktorí počas dvoch rokov z územia Číny takmer vymizli. Výsledkom tejto exterminácie bolo premnoženie hmyzu a výrazné zníženie výnosov obilia, čo spolu s ďalšími akciami v rámci skoku vpred spôsobilo vypuknutie hladomoru.

 Kampaň 
Kampaň proti štyrom škodcom začala v roku 1958 z iniciatívy Mao Ce-tunga a užšieho vedenia komunistickej strany Číny, ktorí chceli urobiť z Číny čistú krajinu bez epidémií. Preto rozhodli, že musí dôjsť k likvidácii tzv štyroch metiel: komárov, múch, potkanov a vrabcov. Prví traja boli na zoznam zaradení kvôli šíreniu nákazlivých chorôb ako týfus, malária a mor. Vrabce, najmä vrabce poľné, boli vybraté, pretože sa predpokladalo, že ich hlavnou potravou sú obilné zrnká, ktorých vraj každoročne skonzumujú 4,5 kg, teda údajne pripravovali čínsky ľud o tisíce ton úrody ročne. Za účelom zabíjania spomínaných živočíchov došlo k mobilizácii masy obyvateľov, mal sa zapojiť každý občan starší ako päť rokov. Vláda začala obrovskú propagandistickú kampaň sprevádzanú mnohými sloganmi a plagátmi. Nechala zhotoviť veľké množstvo plácačiek na muchy. Boli organizované súťaže medzi školami, úradmi a inými pracoviskami, kto zabije viac škodcov. Zabití komári a muchy boli vážené, mŕtvym krysám boli odrezávané a počítané chvostíky. Zvlášť ochotne, ba priam nadšene, sa do akcie zapojili školáci, ktorí veľkú časť vyučovania trávili naháňaním škodcov. Najviditeľnejšie sa kampaň prejavila v boji proti vrabcom (a s nimi aj iným vtákom). Ľudia sa vyzbrojili vzduchovkami, prakmi, hrncami, panvicami, polenámi a inými primitívnymi nástrojmi a pomôckami a prenasledovali vrabcov, kdekoľvek to bolo možné. Buď ich zabíjali priamo, likvidovali im hniezda a rozšliapavali vajíčka, alebo robili rámus a znemožňovali na hluk citlivým vtákom pristávať. Akcie boli koordinované a prebiehali tak, aby vrabce nemohli odletieť na pokojnejšie miesto. Unavení vtáci potom padali z neba buď mŕtvi alebo úplne vysilení a nebol problém ich na zemi dobiť.

 Výsledok 
Počas necelých dvoch rokov bola populácia čínskych vrabcov takmer zlikvidovaná. Odhaduje sa, že ich Číňania zabili možno až 1 miliardu. Potkanov bolo zabitých okolo 1,5 miliardy, mŕtvych múch navážených približne 100 000 ton, komárov cez 10 000 ton. Kampaň mala aj zaujímavé diplomatické konsekvencie. Časť vrabcov našla útočisko na pozemkoch niektorých zahraničných vyslanectiev. Na poľskú ambasádu poslali Číňania žiadosť o vstup za účelom likvidácie miestnych vrabcov. Zamestnanci odmietli. „Antivrabčie“ komando vybavené bubnami a hrncami potom ambasádu obkľúčilo. Nasledovali dva dni nepretržitého rachotu, ktorého výsledkom bolo vyhubenie tejto lokálnej vrabčej populácie. Poliaci museli mŕtve vtáky zbierať lopatami.

 Dôsledky 
V apríli 1960 už bolo jasné, že sa kampaň proti vrabcom otočila proti svojim vykonávateľom. Nikto pred začiatkom akcie podrobne neskúmal a neriešil potravinové návyky vrabcov. V roku 1959 vykonali biológovia z čínskej akadémie vied pitvu niekoľkých vrabcov a konečne sa „zistilo“, že ich hlavnou potravou bol hmyz, nie obilné semienka. Pretože však už nežili vrabce a mnohí ďalší vtáci, došlo k nekontrolovanému rozmnoženiu mnohých druhov hmyzu, predovšetkým koníkov a húseníc. Úroda namiesto aby vzrástla, výrazne poklesla. Kampaň tak nechcene prispela k rozvíjajúcemu sa hladomoru, spôsobenému ďalšími nepremyslenými, živelnými a absurdnými akciami v poľnohospodárstve zavedenými v rámci veľkého skoku vpred. Mao nakoniec nariadil vyradiť vrabcov zo zoznamu a namiesto nich naň zapísať ploštice. Úrady sa pokúsili situáciu zvrátiť a vrabci boli dokonca dovážaní zo ZSSR. Bolo však už neskoro. Čínska populácia týchto vtákov bola prakticky vyhladená, ekologická rovnováha na mnoho rokov narušená a mnoho ľudí za to zaplatilo životom. Presný počet mŕtvych ľudí v dôsledku kampane proti štyrom škodcom nie je známy, odhady však hovoria o najmenej 20 miliónoch.

 Následné kampane 
V júni 1998 došlo v provinčnom veľkomeste Čchung-čchingu k pokusu nadviazať na staršiu kampaň. V meste sa objavili plagáty vyzývajúce na likvidáciu štyroch škodcov. Vrabci boli v tomto prípade nahradení nie plošticami, ale švábmi. Podobná akcia prebehla v rovnakom roku v Pekingu. Kampaň však vyvolala len malé nadšenie, a to aj z toho dôvodu, že väčšina ľudí už oných škodcov dávno zabíjala z vlastnej vôle.

 Referencie 

 Zdroj 

Kategória:Boj proti škodcom
Kategória:Ekologické katastrofy
Kategória:Katastrofy v Číne
Kategória:Dejiny Číny